BESLUTNING(1)

om WTO-millenniumrunden

Den Paritetiske Forsamling AVS-EU,

- forsamlet i Nassau (Bahamas) den 11.- 14. oktober 1999,

- der minder om sine øvrige beslutninger om WTO,

A. der henviser til at Lomé IV-konventionen målsætning for samhandelen er at fremme handelen mellem AVS og Fællesskabet under hensyntagen til deres respektive udviklingsniveauer samt mellem AVS-staterne indbyrdes,

B. der er af den opfattelse, at der i den næste Lomé-aftale bør tages behørigt hensyn til nødvendigheden af at støtte liberaliseringen af Nord-Syd-handelen og hjælpe AVS-landene med at blive internationalt konkurrencedygtige,

C. der henviser til, at hovedformålet med frihandelsøkonomien er en definitiv udryddelse af fattigdom,

D. der henviser til, at åben adgang til det eksterne marked kan spille en central rolle i udviklingsprocessen,

E. der henviser til, at afskaffelse af eksportsubsidier til landbrugseksporten og gennemførelse af kraftige nedskæringer af importtolden - ifølge Verdensbanken - vil gavne de fleste udviklingslande,

F. der erkender, at AVS-stater med få undtagelser er nettoimportører af levnedsmidler, er udviklingslande, og at nogle af dem er at finde blandt de mindst udviklede, landfaste stater eller østater med særlige økonomiske og sociale problemer, og at de er afhængige af indtægterne fra meget få varer til deres socioøkonomiske udvikling;

G. der henviser til, at meget af gevinsten fra en begrænsning af handelshindringerne kan tilskrives ekspansion af Syd-Syd-handelen,

H. der henviser til, at en begrænsning af handelshindringerne også vil kunne medvirke til at bekæmpe korruption og styrke god regeringsførelse,

I. der henviser til, at handelspræferencer ikke i sig selv er tilstrækkeligt til at styrke AVS-landenes handelskapacitet,

J. der er foruroliget over, at kritikløs gennemtvingelse af WTO-regler og -forpligtelser vil kunne forårsage alvorlige forstyrrelser i AVS-landenes økonomier,

K. der henviser til, at de fleste AVS-lande i højere grad lider under økonomisk ustabilitet, har svagere sociale sikkerhedsnet og mere skrøbelige finansielle sektorer, og at det er yderst vigtigt, at den fremtidige liberalisering gennemføres med henblik på at styrke disse områder i stedet for at svække dem,

1. mener, at det er udviklingslandenes tur til at få del i gevinsten fra den yderligere gradvise liberalisering af handelen med landbrugsprodukter, industrivarer og tjenesteydelser;

2. mener, at åben adgang til det eksterne marked kan spille en central rolle i AVS-landenes udvikling, og opfordrer Kommissionen og AVS-EU-Rådet til i den nye Lomé-aftale at indføje bestemmelser med henblik på at styrke AVS-landenes økonomier og deres konkurrenceevne på verdensmarkedet;

3. understreget, at det er vigtigt at indtage en fleksibel og åben holdning inden for WTO for at få behandlet de gennemførelsesproblemer, som de forskellige lande oplever individuelt, med henblik på at finde hensigtsmæssige og tilfredsstillende løsninger på AVS-landenes udviklingsperspektiver;

4. opfordrer Kommissionen og EU til at sikre, at der under den kommende WTO-runde indgås bindende forpligtelser til at gennemføre Marrakech-afgørelsen til fordel for de mindst udviklede lande og udviklingslande, der er nettoimportører af levnedsmidler, samt til at yde teknisk og finansiel bistand fra internationale institutioner med henblik på at øge landbrugets produktivitet;

5. opfordrer Rådet til at justere den nuværende fælles landbrugspolitik med henblik på at give AVS-produkter bedre adgang til det europæiske marked;

6. opfordrer kraftigt Kommissionen og AVS-regeringerne til navnlig at betone den rolle, som små private selskaber, private investorer og aktører fra det civile samfund skal spille i handelsliberaliseringsprocessen, samt at udarbejde og gennemføre særlige programmer til støtte for dem;

7. pålægger sine formænd at sende denne beslutning til AVS-EU-Rådet og Kommissionen samt til WTO.

(1) Vedtaget af Den Paritetiske Forsamling AVS-EU den 14. oktober 1999 i Nassau (Bahamas).